32006D0674
L 276/80
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 6 октомври 2006 година
за изменение на приложения I и II към Решение 2002/308/ЕО за определяне на списъци на одобрените зони и одобрените рибни стопанства по отношение на вирусната хеморагична септицемия (ВХС) или инфекциозната хематопоетична некроза (ИХН) или и на двете болести
(нотифицирано под номер С (2006) 4362)
(текст от значение за ЕИП)
(2006/674/EO)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/67/ЕИО на Съвета от 28 януари 1991 г. за ветеринарно-санитарните изисквания при пускането на пазара на аквакултури и продукти от тях (1), и по-специално членове 5 и 6 от нея,
като има предвид, че:
(1)
Решение 2002/308/ЕО на Комисията (2) определя списъци с одобрените зони и одобрените рибни стопанства, разположени в неодобрени зони, по отношение на определени болести по рибите.
(2)
Дания, Германия и Италия представиха доказателствените документи за получаване на статут на одобрени стопанства в неодобрени зони по отношение на вирусната хеморагична септицемия (ВХС) и на инфекциозната хематопоетична некроза (ИХН) в определени стопанства на тяхна територия. Представената документация показва, че въпросните стопанства отговарят на изискванията на член 6 от Директива 91/67/ЕИО. Следователно те придобиват статут на одобрени стопанства в неодобрени зони и следва да бъдат включени в списъка с одобрени стопанства.
(3)
Италия и Обединеното кралство обявиха наличието на ВХС в зони, които преди това се считаха за свободни от това заболяване. Въпреки това, зоните остават свободни от ИХН. Следователно въпросните зони не следва вече да фигурират в Решение 2002/308/ЕО като зони, свободни от ВХС.
(4)
Германия и Италия обявиха наличието на ВХС и съответно на ИХН в стопанства, считани преди това за свободни от тези заболявания. Следователно посочените стопанства не следва вече да фигурират в Решение 2002/308/ЕО като свободни от въпросното заболяване.
(5)
Германия обяви, че едно стопанство, разположено в Schleswig-Holstein, е прекратило дейността си. Следователно това стопанство не следва вече да фигурира в приложение II към Решение 2002/308/ЕО.
(6)
С Решение 2003/634/ЕО на Комисията (3) се одобряват и изброяват програми, представени от държавите-членки, чиято цел е придобиване на статут на одобрени зони и одобрени стопанства по отношение на ВХС и ИХН.
(7)
Кипър и Италия обявиха, че някои програми, одобрени с Решение 2003/634/ЕО, са били финализирани. Документацията, представена от Кипър, показва, че всички континентални области на негова територия отговарят на изискванията за статут на одобрени зони и следователно следва да бъдат включени към списъка с одобрените зони. Документацията, представена от Италия, показва, че едно стопанство на нейна територия отговаря на изискванията за статут на одобрено стопанство в неодобрена зона и следва да бъде включено в списъка с одобрени стопанства в неодобрени зони.
(8)
Решение 2002/308/ЕО следва да бъде съответно изменено.
(9)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Решение 2002/308/ЕО се изменя, както следва:
1.
Приложение I се заменя с текста на приложение I към настоящото решение.
2.
Приложение II се заменя с текста на приложение II към настоящото решение.
Член 2
Адресати на настоящото решение са държавите-членки.
Съставено в Брюксел на 6 октомври 2006 година.